KLUB GRADSKIH VIJEĆNIKA SDP-a 
GRADSKOG VIJEĆA GRADA VELIKA GORICA

Velika Gorica, 3. studenoga 2026.


PRIOPĆENJE: 
OZBILJAN NEMAR U VOĐENJU GRADSKOG VIJEĆA GRADA VELIKE GORICE

Klub gradskih vijećnika SDP-a mjesecima upozorava na nemar, nefunkcionalnost i netransparentnost u vođenju Gradskog vijeća i njegovih radnih tijela, posebice kada se to odnosi na nepoštivanje zakonskih rokova.

Čak dvije točke i to ključne točke aktualne sjednice - Izvještaj o radu gradonačelnika i Polugodišnji izvještaj o izvršenju Proračuna za ovu godinu nisu došle gradskim vijećnicima do 30. rujna tekuće godine, što je zakonom propisani rok te nisu dobile potrebnu većinu na matičnom radnom tijelu.

Postavlja se pitanje čija je to konkretno odgovornost, jer nije prvi put da se materijali ne dostavljaju u zakonskim rokovima?! Jesu li za nepoštivanje rokova krivi iz Ureda gradonačelnika ili vodstvo Gradskog vijeća? 

Posebno problematična situacija je u radu odbora. Na pojedinim odborima vijećnici nisu dobili poziv za sjednicu ili nije bilo potrebnog kvoruma pa čak niti na sjednici sazvanoj prema naputku predsjednika Odbora za zaštitu okoliša i prostorno uređivanje, jer isti nije došao kako na ovu tako i cijelu godinu na sjednicu, dok se na nekim radnim tijelima pojedini članovi nisu pojavili nikada.

Gradski vijećnici kao izabrani predstavnici građana taoci su neodgovornosti i sustavnog zanemarivanja demokratskih institucija od strane hdz-ove vladajuće strukture. Institucije koje bi trebale biti stupovi lokalne samouprave, pretvorene su u troma, nefunkcionalna tijela za puko formalno potvrđivanje unaprijed donesenih odluka. Same sjednice Gradskog vijeća sazivaju se stihijski i najčešće u krajnjim zakonskim rokovima, odbori se sastaju pro forme i bez stvarne rasprave, dok konstruktivni prijedlozi oporbe i stručne javnosti redovito završavaju preglasani hdz-ovom većinom.

Zahtijevamo neodgodivo mijenjanje dosadašnje prakse, striktno poštivanje Poslovnika o radu Gradskog vijeća te transparentno održavanje s izravnim prijenosom sjednica, koje građani mogu pratiti i snimke pogledati bilo kada. Dok drugi hrvatski gradovi imaju, uz izravni prijenos, elektronsko glasanje pa i tumačenje na znakovnom jeziku za gluhe i nagluhe osobe, nama se vođenje zapisnika i tonski zapis prezentira kao vođenje sjednice “u skladu s trendovima”!

Iako se mjesecima pokazuju ozbiljni nedostaci u tumačenju Poslovnika, vladajuća većina odbija krenuti u proceduru izmjena što bi znatno olakšalo rad i tumačenje pojedinih odredbi, koje iz sjednice u sjednicu predsjednik Gradskog vijeća tumači kako mu u pojedinoj situaciji odgovaraju. Imamo čak i primjer nedostavljanja peticije upućene vijećnicima, gdje si predsjednik uzima diskrecijsko pravo odlučivati što će nam uopće  i kada biti dostavljeno na znanje, a što je nužno za naš rad.

Ukoliko se ovaj nemar i blokada rada radnih tijela nastave, iskoristit ćemo sve zakonske i političke mehanizme kako bismo zaštitili interese građana Velike Gorice i zaustavili daljnju degradaciju lokalne samouprave, a odbijanje video snimanja sjednica način su prikrivanja kako predstavničko tijelo izabranih vijećnika stvarno radi i donosi odluke koje se tiču doslovno kvalitete života svih nas.

